द्रष्टा र दृश्य एकै हुने सन्दर्भमा विज्ञानले केही चर्चा गरेको छ। हाम्रो मस्तिष्कमा एक प्रकारको स्नायु तन्तु हुन्छ, जसले आफू र अरूमा कुनै फरक छुट्याउनै सक्दैन। जब तपाईंको मस्तिष्कलाई अलिक बढी प्रभाव पार्ने खालको कुनै दुर्घटना, उत्सव वा अरू कुनै दृश्य हेर्नुहुन्छ, तपाईंको मस्तिष्कको एक भाग, जसलाई ‘मिरर न्यूरोन’ भनिन्छ, सक्रिय भएको अवस्थामा तपाईंले सम्बन्धित घटना वा अवस्थामा आफैँमाथि घटेको महसुस गर्नुहुन्छ। जस्तै : यदि तपाईंले एक जना मानिसले अर्कोलाई कुट्दै गरेको देख्नुभयो भने, यदि तपाईंलाई कुटाइ खानेप्रति सहानुभूति जागेको अवस्थामा त्यो कुटाइ खाइरहेको मानिस र तपाईंको मस्तिष्कको उस्तै भागहरू सक्रिय भइरहेको हुन्छ। अनि यदि तपाईं कुट्ने मानिसको पक्षमा हुनुहुन्छ भनेचाहिँ कुट्ने मानिस र तपाईंको मस्तिष्कका उस्तै भागहरू सक्रिय भएका हुन्छन्।
